Verskeie soorte plante en diere het die vermos om lig uit te straal. Tydens hierdie proses word feitlik geen hitte afgegee nie. Bekende voorbeelde is vuurvliegies en glimwurms (albei kewersoorte), en sekere diepseevisse. Daar is nog min inligting oor die funksie van liguitstraling (fotogenese) bekend, maar daar word aanvaar dat dit by diere gewoonlik te doen het met die aantrek van soortgenote, die afskrik van roofdiere en/of die vang van prooi. Die verskynsel is, ten minste by ongewerwelde diere, moontlik ŉ oorblyfsel van die oeroue proses van suurstofbinding. Sekere plant- en dierspesies kan lig uitstraal. In teenstelling met die lig wat byvoorbeeld deur die son of gloeilampe afgegee word, word baie min hitte tydens hierdie proses afgegee. Normaalweg vind die proses in lewende organismes plaas, maar diere soos die klein mosselkrewe (subfamilie Cypridinae) straal in sekere omstandighede heelwat lig uit nadat hulle dood is. Tydens die Tweede Wêreldoorlog het die Japanners die klein krewe stukkend gevryf en as onopvallende ligbron gebruik om kaarte mee te verlig. Fotogenese of liguitstraling kom slegs by baie laer ontwikkelde plantsoorte soos bakterieë (kieme) en swamme voor.